/* KOM/98/0601 lopull. - CNS 98/0296 */ Ehdotus neuvoston päätökseksi pinta-ala- ja kaukokartoitustekniikan maataloustilastoihin soveltamisesta vuosina 1999-2003



Virallinen lehti nro C 372 , 02/12/1998 s. 0027

C 396 19/12/1998 P. 0025



Ehdotus NEUVOSTON PÄÄTÖKSEKSI pinta-ala- ja kaukokartoitustekniikan maataloustilastoihin soveltamisesta vuosina 1999-2003 (komission esittämä) PERUSTELUT 1. Neuvosto hyväksyi 14 päivänä lokakuuta 1994 päätöksen 94/753/EY(1) kaukohavaintotekniikan maataloustilastoihin soveltamisen jatkamisesta vuosiksi 1994-1998. Tämä hanke tunnetaan myös MARS-hankkeena. Tässä päätöksessä tarkoitettujen sovellusten avulla pyritään erityisesti: (1) EYVL L 299, 22.11.1994, s. 27. - helpottamaan kaukohavaintotekniikan käyttöä asiasta kiinnostuneissa jäsenvaltioissa kansallisten maataloustilastojärjestelmien parantamiseksi (toimi A - alueelliset selvitykset) - antamaan ennen sadonkorjuuta arvioita tärkeimmistä viljelyaloista ja niiden tuotannosta Euroopassa ja mahdollisuuksien mukaan myös kansallisella tasolla tällä hetkellä käytettävissä olevien varojen rajoissa (toimi B - nopeat Euroopan laajuiset arviot). Lisäksi neuvosto otti huomioon komission aikomuksen jatkaa neljännen tutkimus- ja kehityspuiteohjelman yhteydessä joitakin MARS-hankkeeseen kuuluvia toimia, jotka edellyttävät edelleen kehittämistä ennen niiden soveltamista Euroopan tasolla. Kyse on tässä tapauksessa seuraavista toimista: - yhteisön kehittyneen maataloustietojärjestelmän laatiminen yhdentämällä ohjelman aikana kehitetyistä ja kokeilluista eri toimista ja erityisesti viljelyalojen ennakkoarvioinnista saatuja tietoja, MARS-hankkeen yhteydessä kehitetystä tuoton agrometeorologisesta arviointijärjestelmästä saatuja tietoja sekä viljelmien tilan seurannasta saatuja tietoja (toimi C - yhdennetty järjestelmä) - sellaisen Euroopan unionissa kehitettyä menetelmää vastaavan menetelmän käyttöönotto, joka mahdollistaa sadonkorjuun ennakkoarvioinnin Euroopan unionin raja-alueilla ja erityisesti Itä-Euroopan ja mahdollisesti Pohjois-Afrikan alueilla yhdessä näitä maita koskevien yhteistyöohjelmien kanssa (toimi D - muiden maiden satojen seuranta ja arviointi) - tällä hetkellä MARS-hankkeen yhteydessä käytettäviä korkearesoluutiosatelliitteja ja säähavaintosatelliitteja täydentävien uusien anturien, kuten tutka-anturien, mahdollisia tilastosovelluksia koskevien tutkimustöiden jatkaminen (toimi E - uusien menetelmien ja anturien käyttö). 2. Neuvoston päätöksen 94/753/EY 5 artiklassa määrätään, että viimeistään 31 päivänä heinäkuuta 1998 komissio antaa Euroopan parlamentille ja neuvostolle kertomuksen näiden toimien toteuttamisesta sekä sen käyttöön tätä varten annettujen rahoitusmäärien käytöstä "liittäen mukaan mahdollisesti ehdotukset kaukohavaintotekniikan maataloustilastoihin soveltamisen jatkamisesta". Tämä ehdotus koskee niiden pinta-ala- ja kaukokartoitustekniikoita hyödyntävien toimien uudelleenjärjestelyä ja jatkamista vuosiksi 1999-2003, joista on tähän mennessä saatu tyydyttäviä tuloksia ja jotka siis pystyvät vastaamaan komission tiedontarpeeseen. 3. Aivan ensiksi pyritään vastaamaan niin komission kuin jäsenvaltioidenkin lisääntyvään tiedon tarpeeseen, joka koskee maankäyttöä, maatalouden moniulotteista asemaa ja erityisesti maatalouden ympäristövaikutuksia, Euroopan maatalouden meneillään olevien kehityskulkujen alueellista ulottuvuutta ja vastaavia seikkoja. Tässä yhteydessä ehdotetaan pinta-alakartoitusten toteuttamisen tarjoamien mahdollisuuksien entistä parempaa hyödyntämistä Euroopan tasolla. Näiden kartoitusten olisi perustuttava koko yhteisön aluetta edustavaan viljelyalojen näytejoukkoon. Näitä kartoituksia on jo käytetty MARS-hankkeen yhteydessä erityisiin tarpeisiin, ja ne ovat olennainen osa joidenkin jäsenvaltioiden maataloustilastojärjestelmiä. Näistä tutkimuksista saadaan suoraan viljelyaloja koskevia arvioita, mutta niiden avulla voidaan laatia edelleen peruskartoitus näytejoukkoon sisältyviä viljelyaloja koskevia yksityiskohtaisempia tutkimuksia varten. Pinta-alakartoitusten käyttäminen tilastointitarkoituksiin voi osoittautua hyödylliseksi erityisesti Euroopan unionin laajentuessa, koska tällöin on entistäkin vaikeampaa saada vaaditussa määrärajassa käyttöön kansallisella tasolla yhdenmukaistettuja lukuja, jotka voitaisiin koota yhteen yhteisön tasolla. 4. Viime vuosina saadut kokemukset ovat osoittaneet, että viljelyalojen arviointi kaukokartoitustekniikalla ei vielä vastaa tarpeeksi tarkasti toivottuja luotettavuuden ja ennakoivuuden vaatimuksia ja että nykyinen tietämyksen taso huomioon ottaen näiden vaatimusten tyydyttäminen edellyttäisi huomattavaa kustannusten lisäämistä. Euroopan unionin tällä alalla saavuttaman teknologisen edistyksen säilyttämiseksi ja uusien korkearesoluutiosatelliittien tarjoamien mahdollisuuksien testaamiseksi olisi suotavaa, että viidennen tutkimus- ja kehityspuiteohjelman yhteydessä yhteisessä tutkimuskeskuksessa (Ispra) voitaisiin tutkia sellaisia nykyisille menettelytavoille vaihtoehtoisia tai niitä merkittävästi parantavia menetelmiä, joiden tarkoituksena on lisätä viljelyaloja koskevien arvioiden luotettavuutta kuitenkin siten, että rahoituskehys vastaa käytettävissä olevia varoja(2) Jos kuitenkin näiden töiden tulokset ovat tyydyttäviä ja luotettavia riittävän ajanjakson sisällä, olisi huolehdittava jo nyt siitä, että uusia menetelmiä ja uusia tekniikoita voidaan soveltaa viljelyalojen arviointiin ilman uutta neuvoston päätöstä. (2) Katso ehdotus neuvoston päätökseksi tutkimuksen, teknologisen kehittämisen ja esittelyn erityisohjelmasta, jonka yhteinen tutkimuskeskus toteuttaa Euroopan yhteisölle suorina toimina, II.5 luku, KOM (1998) 305. 5. Lisäksi ehdotetaan, että MARS-hankkeen ensimmäisessä ja toisessa vaiheessa yhteisessä tutkimuskeskuksessa kehitetty viljelyalojen arvioinnin ja viljelmien tilan seurantaan käytettävä agrometeorologinen malli etenee kokeilu- ja tutkimusvaiheesta operatiiviseen vaiheeseen. Tämän järjestelmän avulla on mahdollista seurata kasvukauden aikana viljelmien tilaa sadonkorjuuseen asti (vesitaseen, kehitysasteen, sadon varhaisuuden, kylmänkestävyyden, kasvien terveyteen mahdollisesti vaikuttavien tekijöiden arvioinnin ja muiden vastaavien osalta) sekä arvioida agrometeorologisten tekijöiden mahdollisia vaikutuksia tuottoon. 6. Euroopan unionin tuleva laajentuminen ja unionin raja-alueidensa maatalouden kehittymistä kohtaan tuntema kiinnostus huomioon ottaen ehdotetaan, että vuosien 1999-2003 aikana toteutettavat toimet niin agrometeorologisen mallin kuin pinta-alakartoitustekniikoiden soveltamisen osalta koskevat Euroopan unionin viidentoista jäsenvaltion lisäksi myös Keski- ja Itä-Euroopan maita, Venäjän Euroopan puoleista osaa, Turkkia ja Pohjois-Afrikan maita. Nämä toimet voi toteuttaa komissio joko suoraan tai yhteistyössä sellaisten yhteisön elinten tai kansallisten elinten taikka näiden tunnustamien muiden elinten kanssa, jotka vastaavat maataloustilastojen tuottamisesta. EHDOTUS: NEUVOSTON PÄÄTÖS pinta-ala- ja kaukokartoitustekniikan maataloustilastoihin soveltamisesta vuosina 1999-2003 EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että kaukohavaintotekniikan maataloustilastoihin soveltamisen jatkamisesta vuosiksi 1994-1998 14 päivänä marraskuuta 1994 tehdyn neuvoston päätöksen 94/753/EY voimassaolo päättyy 31 päivänä joulukuuta 1998, maankäyttöä ja viljelmien tilaa koskevien asianmukaisten tietojen tarve on erityisen tuntuva uudessa yhteisessä maatalouspolitiikassa ja laajentumiseen valmistauduttaessa, neuvoston päätöksen 94/753/EY mukaisesti käynnistettyjen toimien täytäntöönpanoa koskevat yksityiskohtaiset säännöt on syytä mukauttaa ja järjestää uudelleen saadun kokemuksen sekä saavutettujen tulosten perusteella, olisi otettava käyttöön pinta-alakartoitusjärjestelmä yhteistyössä asiasta kiinnostuneiden jäsenvaltioiden kanssa maankäyttöä ja muita asian kannalta merkityksellisiä muuttujia koskevien tarpeellisten tietojen keräämiseksi, tuoton agrometerologinen arviointijärjestelmä ja viljelmien tilan seuranta ovat edenneet operatiiviseen vaiheeseen, ja ne olisi sen vuoksi erotettava vielä tutkimustyötä edellyttävistä toimista, kaukokartoitustekniikkaa koskevat toimet, jotka edellyttävät edelleen tutkimustyötä ja kehittämistä vuosien 1999-2003 aikana, kuuluvat viidenteen tutkimus- ja kehityspuiteohjelmaan, olisi varmistettava, että näiden toimien tuomat metodologiset edistysaskeleet voidaan mahdollisesti liittää tämän päätöksen soveltamisalaan kuuluviin operatiiviseen toimiin, on tarpeen säätää, että komissio voi antaa näiden toimien toteuttamisen maataloustilastojen tuottamisesta vastaavien yhteisön elinten tai kansallisten elinten taikka näiden tunnustamien muiden elinten tehtäväksi komission itsensä valvonnassa, pinta-ala- ja kaukokartoitustekniikkaa käyttävässä tilastoinnissa noudatetaan toissijaisuusperiaatetta jakamalla vastuu eri toimista ja niiden täytäntöönpano jäsenvaltioiden ja Euroopan komission kesken tehokkuuden ja toteutettavuuden kriteerien mukaan, ja näillä toimilla on vaikutusta yhteisön tilastoinnin parantamiseen yhteisen maatalouspolitiikan suunnittelun, hallinnan ja valvonnan osalta, ON PÄÄTTÄNYT SEURAAVAA: 1 artikla Komissio valtuutetaan jatkamaan pinta-ala- ja kaukokartoitustekniikan soveltamista maataloustilastoihin viiden vuoden ajaksi 1 päivästä tammikuuta 1999. Toimilla pyritään erityisesti: - ottamaan käyttöön välineet, jotka mahdollistavat maankäyttöä koskevien tietojen ja muita yhteisen maatalouspolitiikan toimeenpanon ja seurannan sekä muihin yhteisön politiikkoihin kohdistuvan vuorovaikutuksen selvittämisen kannalta merkityksellisiä muuttujia koskevien tietojen keräämisen, - antamaan asianmukaisia arvioita tärkeimmistä viljelyaloista ja niiden mahdollisesta tuotannosta Euroopassa ja yhteisön edun kannalta tärkeillä alueilla, - varmistamaan viljelmien tilan seuranta kasvukauden aikana sen mahdollisten tuottoon ja maataloustuotantoon kohdistuvien vaikutusten arvioimiseksi. 2 artikla Komissio varmistaa näiden toimien toteuttamisen käytettävissä olevien varojen rajoissa joko suoraan tai yhteistyössä maataloustilastojen tuottamisesta vastaavien yhteisön elinten tai kansallisten elinten taikka näiden tunnustamien muiden elinten kanssa. Komissio esittää vuosittain jäsenvaltioille 3 artiklassa säädettyä menettelyä noudattaen kertomuksen täytäntöönpanoa koskevista yksityiskohtaisista säännöistä, käytetyistä menetelmistä, määrärahojen käytöstä, saatujen tulosten arvioinnista ja töiden jatkamisesta seuraavana vuonna. 3 artikla 1. Jos tässä artiklassa määrättyä menettelyä on noudatettava, asian saattaa pysyvän maataloustilastokomitean, jäljempänä 'komitea' käsiteltäväksi komitean puheenjohtaja omasta aloitteestaan tai jonkin jäsenvaltion edustajan pyynnöstä. 2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan, tarpeen mukaan äänestämällä asiasta. 3. Lausunto kirjataan pöytäkirjaan. Lisäksi jokaisella jäsenvaltiolla on oikeus pyytää, että sen kanta kirjataan pöytäkirjaan. 4. Komissio ottaa mitä tarkimmin huomioon komitean antaman lausunnon. Se tiedottaa komitealle, millä tavoin tämän lausunto on otettu huomioon. 4 artikla Viimeistään 31 päivänä heinäkuuta 2003 komissio antaa Euroopan parlamentille ja neuvostolle kertomuksen näiden toimien toteuttamisesta, liittäen mukaan mahdollisesti ehdotukset pinta-ala- ja kaukokartoitustekniikan maataloustilastoihin soveltamisen jatkamisesta. 5 artikla Tämä päätös tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Tehty Brysselissä Neuvoston puolesta Puheenjohtaja RAHOITUSSELVITYS 1. TOIMENPITEEN NIMI "Pinta-ala- ja kaukokartoitustekniikan maataloustilastoihin soveltaminen vuosina 1999-2003" 2. BUDJETTIKOHTA B2-513: Maatalouden tiedonkeruujärjestelmien uudelleenjärjestely 3. OIKEUSPERUSTA Euroopan yhteisön perustamissopimuksen 43 artikla. Neuvoston päätös 94/753/EY, tehty 14 päivänä marraskuuta 1994, kaukohavaintotekniikan maataloustilastoihin soveltamisen jatkamisesta vuosiksi 1994-1998. 4. TOIMENPITEEN KUVAUS 4.1 Toimenpiteen yleistavoite Neuvoston päätöksen 94/753/EY täytäntöönpanon yhteydessä on toteutettu tiettyjä toimia tärkeimpiä viljelyyn käytettyjä aloja ja niiden tuotantoa koskevien arvioiden antamiseksi komission yksiköille ennen sadonkorjuuta ja ennen ensimmäisten virallisten tilastojen saamista käyttöön. Nämä toimet päättyvät vuoden 1998 lopussa. Tämä ehdotus koskee tähän asti tyydyttäviä tuloksia antaneiden ja näin ollen komission tiedontarpeen täyttäneiden pinta-ala- ja kaukokartoitustekniikkaa käyttävien toimien uudelleenjärjestämistä ja jatkamista vuosiksi 1999-2003. 4.2 Toimenpiteen kesto ja sen uusimista koskevat yksityiskohtaiset säännöt 1999-2003. Viimeistään 31 päivänä heinäkuuta 2003 komissio antaa Euroopan parlamentille ja neuvostolle kertomuksen näiden toimien toteuttamisesta, liittäen mukaan ehdotukset pinta-ala- ja kaukokartoitustekniikan maataloustilastoihin soveltamisen jatkamisesta. 5. MENOJEN JA TULOJEN LUOKITUS 5.1 Ei-pakolliset menot 5.2 Jaksotetut määrärahat 5.3 Tarkoitettujen tulojen luokat 6. MENO-TULOLAJI Rahoitus 100 prosenttiin asti. Kansalliset tilastoja laativat laitokset voivat kuitenkin vastata siitä menojen ylimääräisestä osasta, joka on tarpeen viljelyaloja koskevien arvioiden edustavuuden varmistamiseksi kansallisella tasolla. 7. RAHOITUSVAIKUTUKSET 7.1 Toiminnan kokonaiskustannusten laskutapa Toiminta jakautuu kolmeen osaan. A. Pinta-alakartoitusten soveltaminen Näiden tutkimusten olisi koskettava noin 370 000:ta kohdetta koko Euroopan alueella. Aiemmin saadun kokemuksen perusteella kohteittaista maankäyttöä koskevien tietojen keräämisen keskimääräiseksi kustannukseksi on arvioitu 4 ecua/kohde, joten kokonaiskustannukset ovat 1,5 miljoonaa ecua; näihin kustannuksiin on vielä lisättävä noin 500 000 ecua, toiminnan koordinointiin ja toteuttamiseen, tietojen keruu ja käsittely mukaan lukien. B. Kaukokartoitustekniikan soveltaminen viljelyalojen arviointiin Vuodesta 1999 eteenpäin kaukokartoitustekniikkaa ei enää sovelleta operatiivisesti viljelyalojen nopeaan arviointiin. Alan teknologian kehityksen seurantaa on kuitenkin jatkettava. Tämän vuoksi näiden tointen kohdalla on taulukossa merkintä "p.m.". C. Agrometeorologinen järjestelmä Yhteisessä tutkimuskeskuksessa viime vuosien aikana kehitetty agrometeorologinen järjestelmä mahdollistaa viljelmien tilan seurannan sadonkorjuuseen asti sekä agrometeorologisten tekijöiden tuottoon kohdistuvien mahdollisten vaikutusten arvioinnin. Järjestelmä koostuu tuoton agrometeorologisesta arviointimallista sekä matalaresoluutiosatelliittien (säähavaintosatelliitit ja VEGETATION-väline) antamista objektiivisista havainnoista. Koska kyseessä on ollut vielä kokeiluvaiheessa oleva hanke, agrometeorologisen järjestelmän kustannukset on tähän saakka katettu yhteisen tutkimuskeskuksen tutkimusmäärärahoista. Koska tutkimus- ja kokeiluvaihe voidaan katsoa päättyneeksi ja koska tulokset ovat olleet tyydyttäviä, vuodesta 1999 alkaen hankkeen hallinto katetaan budjettikohdasta B2-513 toiminnan operatiivisuuden vuoksi. Toiminnan kustannukset (500 000 ecua/vuosi) on laskettu toiminnan kokeiluvaiheessa aiheutuneiden todellisten kustannusten perusteella. 7.2 Kustannusten jakautuminen eri tekijöiden kesken (tuhatta ecua) >TAULUKON PAIKKA> 7.3 Maksusitoumusmäärärahojen/maksumäärärahojen aikataulu (tuhatta ecua) >TAULUKON PAIKKA> 8. PETOSTENVASTAISET TOIMENPITEET Koska komissio on tietojen vastaanottaja ja koska sopimus koskee tietojen antamista, toimintaa valvotaan suoraan. Lisäksi komissio varmistaa toimien toteuttamisen joko suoraan tai yhteistyössä maataloustilastojen tuottamisesta vastaavien yhteisön elinten tai kansallisten elinten taikka näiden tunnustamien muiden elinten kanssa. 9. KUSTANNUSTEHOKKUUSANALYYSI 9.1 Määrälliset erityistavoitteet ja kohderyhmä - Erityistavoitteet: viljelyyn käytettäviä eri kylvöaloja, viljelmien tilaa, mahdollista tuottoa, maankäyttöä sekä maatalouspolitiikan paikallista tai alueellista ulottuvuutta koskevien, muita lähteitä ennakoivampien ja/tai niistä riippumattomien tietojen saaminen käyttöön. Tämän avulla voidaan paitsi hallinnoida maatalousmarkkinoita entistä paremmin, lisäksi ymmärtää paremmin maatalouspolitiikan paikalliset tai alueelliset vaikutukset ja ympäristövaikutukset sekä Euroopan maataloudessa meneillään oleva kehitys. Unionin laajentuessa Keski- ja Itä-Euroopan maihin näistä välineistä tulee entistäkin tärkeämpiä. - Tarkoitettu kohderyhmä: komissio, kansalliset tilastotoimistot, kansalliset hallintoviranomaiset, maatalouden alan ammattilliset järjestöt. 9.2 Toimenpiteen perustelut Kuten kohdasta 9.1 käy ilmi, komissio tarvitsee maatalousmarkkinoiden hallinnointia varten ennakoivia ja objektiivisia tietoja mahdollisesta tuotannosta eri aloilla ja erityisesti suurviljelmien alalla. Lisäksi niin komissiolla kuin jäsenvaltioillakin on kasvava tarve saada tietoja maankäytöstä, maatalouden moniulotteisesta asemasta ja erityisesti sen ympäristövaikutuksista, maataloudessa meneillään olevan kehityksen paikallisesta tai alueellisesta ulottuvuudesta ja muista vastaavista seikoista. Erityisesti viljelyaloja koskevien ja yleisemmin maankäyttöä koskevien tietojen osalta koko yhteisön kattavien keruujärjestelmien tarve korostuu väistämättä Euroopan unionin laajentuessa, koska tällöin on entistäkin vaikeampaa saada vaaditussa määrärajassa käyttöön sellaisia kansallisella tasolla yhdenmukaistettuja lukuja, jotka voitaisiin koota yhteen yhteisön tasolla. 9.3 Toimenpiteen seuranta ja arviointi Agrometeorologisen järjestelmän osalta toiminnassa laaditaan kuukausittain kertomus (MARS-tiedotuslehti), joka toimitetaan niille komission yksiköille ja jäsenvaltioille, joita asia koskee. Pinta-alakartoitusten osalta komissio saa ennen kunkin vuoden kesäkuun loppua arvion eri kasvien kylvöaloista. Lisäksi komissio esittää määräysten mukaisesti jäsenvaltioille vuosittain kaikkien toimien osalta maataloustilastokomitean kokouksissa kertomuksen täytäntöönpanoa koskevista yksityiskohtaisista säännöistä, käytetyistä menetelmistä, määrärahojen käytöstä, saatujen tulosten arvioinnista ja töiden jatkamisesta seuraavana vuonna.